Počiatek, Ján, minister dopravy, výstavby a regionálneho rozvoja SR (2015-09-24):
Určite áno, pretože pani poslankyňa tu navodzuje pocit, že tu naozaj nič nerobíme a ako ich bývalá vláda tu fantasticky fungovala, takmer dokonalo ako hodinky. Čiže ak vy tvrdíte, že za vašej vlády všetko išlo úplne hladko a najlepšie na svete, lebo tak to bolo cítiť z toho kontextu, ktorý ste hovorili, tak vám trošku pripomeniem nejaké fakty. Keď sa odkazujete na obnovy ciest I. triedy, ktorý bol akože teda fantastický projekt pripravený bývalou vládou, tak bol v takom stave, že by nám ho Komisia zmietla zo stola, tak bol pripravený, preto sa ten projekt nedal realizovať. Bol prepracovaný, nakoniec aj schválený Komisiou, kdežto vy ste to schválené nemali nikdy, nikdy by vám to ani Komisia neschválila. Takže tak ste to urobili. A to sa tu môžem, aj sa k tomu určite dostanem, len ešte vám pripomeniem, že ako to teda vyzerá dnes. Nikdy v histórii nešlo toľko peňazí na budovanie infraštruktúry ako teraz. Fakt nespochybniteľný. Stavia sa naozaj po celom Slovensku a v nevídanom rozsahu a platí to, že po celom Slovensku. Operačný program Doprava sa onedlho stane najlepšie čerpajúcim operačným programom, čo sa týka využívania európskych fondov, a spomeňte si, v akom stave ste ho nechali vy. My sme ho zdedili v úplne katastrofálnom stave, s veľmi, veľmi malým čerpaním a navyše ešte zablokovaný, aby som to teda pripomenul, že sa ani nedali čerpať tie prostriedky. To bol výsledok vašej práce! Ale poupratovali sme po vás a dnes je teda všetko ináč. A toto sú nespochybniteľné fakty, ktoré som hovoril, štatistiky a dá sa to všetko veľmi ľahko porovnať. Ale na pripomenutie takého projektu, ako ste vy hovorili, rekonštrukcie ciest I. triedy vo viacerých regiónoch, ktoré boli teda fantasticky pripravené, tak, že by sme úplne zhoreli a skončili by sme asi 100-percentnou korekciou, tak bol veľmi dobre pripravený napríklad projekt Filiálka. Vy ste súťažili projekt za 400 miliónov, ktorý ste sa ani neunúvali prediskutovať s Európskou komisiou, nemali ste nič schválené, neurobili ste ani potrebnú dokumentáciu, nevyhnutnú preto, aby Komisia nakoniec takýto projekt bola schopná schváliť. Jedna z takých vecí je napríklad, že „feasibility study“ sa tomu hovorí, štúdia uskutočniteľnosti, ktorá nakoniec ukázala, že tento projekt nie je uskutočniteľný. Komisia vás na to dlhodobo aj spolu s Jaspersom upozorňovala, úplná ignorácia, pretože niekto mal ambíciu vysúťažiť megalomanský projekt v Bratislave, kde chceli zakopať stanicu 50 metrov alebo neviem koľko metrov pod zem, mal na to nadväzovať tunel popod Dunaj, ktorý by stál minimálne miliardu, nikto ani nevedel povedať presne, akú sumu, z čoho, samozrejme, Jaspers aj Komisia odpadla, že o čom to tu my blúznime. Samozrejme, že ministerstvo sa za tej doby ani neunúvalo komunikovať s nimi, jednoducho súťažili, súťažili. Potom, keď, samozrejme, sa ten projekt musel logicky zrušiť, lebo by nám ho nikdy nikto nepreplatil, hlavne neviem, kde by kto vzal miliardu, minimálne miliardu na tunel popod Dunaj, ale s týmto nikto nejak sa ako vtedy nezapodieval. Tak isto 400 miliónov na samotnú tú stanicu, tiež to nikoho nezaujímalo, že keby nám Komisia neschválila ten projekt, že kto by to vlastne zaplatil. Z čoho by sa toto zaplatilo? Takže napriek tomu, že ste boli aj na takéto projekty upozorňovaní aj pri tých rekonštrukciách ciest I. triedy, na ktoré ste sa vy odkazovali, úplná ignorácia, išlo sa ďalej. Bohvie, ako by to bolo dopadlo, ja viem, ako by to bolo dopadlo, tým, že by to musel zatiahnuť štátny rozpočet, ktorý, samozrejme, takéto objemy nemá. Vy nás tu dlhodobo ste upozorňovali, že treba využívať európske fondy, s čím absolútne súhlasím, lebo je to pri budovaní infraštruktúry pre štátny rozpočet najmenšia záťaž, ale vy ste pre to neurobili nič, pravý opak, vy ste išli úplne opačným smerom! My sme museli doslova znovuzrodiť celý operačný program, našli sme náhradné projekty, ktoré nám Európska komisia na rozdiel od vás schválila, to sú projekty, ktoré sú schválené. Nie virtuálne projekty, ktoré tu niekto vykrikoval, že budú a nikdy by neboli, takže to je dosť zásadný rozdiel. Takže za nás hovoria výsledky a sú nespochybniteľné, kľudne sa môžeme baviť o počte kilometrov diaľnic a rýchlostných ciest, ktoré sa realizujú alebo sú pripravené, o počte kilometrov ciest I. triedy, ktoré boli zrekonštruované alebo sa budú rekonštruovať, o mostoch, železničných tratiach, nákupe nových vlakov, električiek, trolejbusov, rekonštrukciách električkových tratí v Bratislave, v Košiciach a potom bude jasné, čo robíme my a čo sme dokázali my a čo ste neurobili vy. Ďakujem za slovo, skončil som.